डोगरी लोक-कत्थें दे ब्रैह्मण पात्तर संदोखी सभाς आह्‌ले न। जरूरता इक धन-अन्न थ्होई जाने पर लालच नेई करदे। इंदी गुजर-बसर आम पर कर्मकांड ते लेखन आदि व्यवसायें राहें होंदी दस्सी गेदी ऐ। खत्तरी पर बचनें दे पक्के, राज शासन चलाने च प्रशैंसा-जोग सूझ-बूझ रक्खने आह्‌ले कारगर सलाह्-मशवरा देने आह्‌ले न। बपारी तबका कंजूस सभाς आह्‌ला ते महाजन पैहे-धेले दे मामले च सूझबूझ रक्खने आह्‌ले दस्से गेदे न। करसानका कम्म करने आह्‌ले बड़े मेह्‌नती ते इमानदारी च फसलै दी बरकत समझदे दस्से गेदे न। किश कत्थें च नाई अपने मालकै प्रति बफादार ते सभनें दा भला चाह्‌ने आह्‌ले दस्से गेदे न, ब, आम तोरै पर नाइएं दी चलाक प्रवृत्ति गै दस्सी गेदी ऐ। सुआर्थ मूजब ओह् हर चाल्ली दे हरबे बरती लैंदे न। डुग्गर दे कम्मी-काम्में अपने कम्मै गी पूजने जोग समझियै कम्म करदे दस्से गेदे न। इक लोक-कत्थै च अपनी चतराई कन्नै बजीर बनी बैठे दा कोई ‘घाई’ अपने खानदानी पेशे गी नेईं भुलदा ते रोज पराने टल्ले लाइयै अपने खुरपे-दराटी दी पूजा करदा ऐ।